Чујете ли то?
То је ништа.
То је оно што ја, као говорник на данашњој конференцији,
имам за вас.
Немам ништа.
Нула.
Ништа.
Ништавило.
Празнина.
Немам ништа паметно. Ништа инспиративно.
Ништа чак ни издалека припремљено.
Немам апсолутно ништа да кажем.
А ипак, кроз свој начин говора, правићу се као да имам.
Као да причам нешто сјајно.
И можда, имаћете осећај да сте нешто научили.
Сада ћу започети са уводом.
Правићу пуно покрета рукама.
Урадићу овако десном руком, па овако левом руком.
Наместићу своје наочаре.
А онда ћу вам поставити питање.
Молим да подигну руку они којима је некад било постављено питање.
(Смех)
У реду, одлично, видим неколико подигнутих руку.
И опет, немам ништа да кажем.
Сада ћу направити реакцију на то
и понашати се као да вам причам неку личну анегдоту.
Нешто да одагнам напетост.
Нешто да се мало орасположим.
Нешто малчице непријатно.
И ви ћете испустити звук "ох..."
Истина је. То се заиста догодило.
(Смех)
А сада ћу прећи на ширу перспективу.
Стварно ћу дати знак.
Звучаћу интелектуално.
И доћи ћу до овог човека овде.
Е сад, сигуран сам да је овај човек учинио неку важну ствар.
(Смех)
Али ја, под један, уопште немам идеју ко је он.
Једноставно сам на интернету потражио слику за реч "научник".
(Смех)
И видите сада, желео бих да изгледа као да дајем примере,
дајем аргументе,
инспиришем вас да промените свој живот, али реално,
ово само
ја...
купујем...
време...
Дакле, ако ми не верујете, хајде да погледамо цифре.
Ово што се дешава сада је реалност.
Број говора које држим овде је један.
Занимљиве ствари које сам до сада изрекао у говору,
па, то ће бити нула.
Моја висина у инчима је 70,5. Обратите пажњу на оних 0,5.
2 пута 6 износи 12.
И занимљива ствар је да и 6 пута 2 такође износи 12.
То је математика.
352 је троцифрени број
1, 2, 3, 4, 5 и затим скоро одмах наредни бројеви су 6, 7, 8, 9, 10.
А сада, да попунимо још мало
даћу вам да размотрите још неколико бројева,
...18.
237.
5,601.
2,6 милиона
Четири.
Двадесет четири. Невероватно!
(Смех)
Ово су све реални бројеви.
И да поткрепимо то, хајде да погледамо неколико графикона.
Дакле, ако погледате овај пита-график, видећете
да већина у великој мери превазилази мањину.
Јесу ли сви видели то? Кул, зар не?
Хајде да погледамо овај други график,
пошто и он показује сличне неважне податке.
Е сад, ја ово радим јер желим да изгледа
као да сам урадио свој домаћи задатак.
У случају да, рецимо, гледате овај снимак на Јутјубу без тона,
могли бисте да помислите: "Аха, добро. Овај тип добро зна о чему говори."
Али ја не знам.
Борим се, паничим. Јер немам ништа.
Ја сам тотални преварант.
Али знате шта?
Понудили су ми да држим TED говор.
И проклетство, довешћу га до краја.
(Смех)
Сада, ако погледате иза мене,
ово су само речи упарене са фотографијама које нејасно наводе на размишљање.
Показиваћу на њих
као да корисно трошим и своје и ваше време.
Али реално, ја не знам шта пола њих значи.
А сада, док се оне смењују, почећу да причам бесмислице.
Вага ва, габа габа.
Ћурка, уста и уста.
Чип, пут, мој пас Скип.
Поцепај и умочи, Ричарде.
Ја сам малецна беба.
И празна ми је тиба.
Бред Пит, Ума Турман.
Имена, ствари.
Речи, речи и још ствари.
И видите? Имате осећај као да све има смисла, зар не?
Као да можда,
долазим полако до неког задовољавајућег закључка,
мислим, гестикулирам као да је тако.
Шетам тамо-амо, расте напетост,
скидам наочаре, које су у ствари само оквир.
(Смех)
Ставио сам их да изгледам паметно,
иако савршено добро видим.
А сада ћу мало успорити.
Променићу тон.
Правићу се као да долазим до главног тренутка.
Па шта?
(Смех)
Невероватно, зар не? Шта да радимо?
Живот је непредвидив.
И да знате, ако треба нешто да запамтите из мог говора,
волео бих да размислите о ономе што сте чули на почетку,
и о овоме што чујете сада.
Јер је то било ништа
и још увек је ништа, мислите о томе.
Или немојте, и то је у реду.
А сада ћу да престанем да причам.
Хвала.
(Аплауз)